Misioni i një laureati të çmimit Ushqimi Botëror
Studjuesi Gebisa Ejeta ndihmoi në krijimin e Qendrës Globale për Sigurinë Ushqimore në Universitetin Purdue
Studjuesi Gebisa Ejeta në Universitetin Purdue është i njohur në bujqësi për përmirësimin e drithrave në Afrikë. Laureati i çmimit Ushqimi Botëror për vitin 2009 ka filluar një mision për të ndihmuar botën që të kuptojë më mirë shkaqet e pasigurisë ushqimore, ndërkohë që popullata globale rritet. Zyra me ajër të kondicionuar e Gebisa Ejeta në Universitetin Purdue është shumë larg kushteve në të cilat ai u rrit në Etiopi. Megjithëse fshati i tij, Wollonkomi, nuk duket në shumicën e hartave, aty zoti Ejeta mësoi rreth rëndësisë së bujqësisë. Dhe kjo nevojë bazë po rritet gjithnjë e më shumë, ndërsa popullata botërore në rritje kërkon ushqime të ndryshme, diçka që zoti Ejeta e mësoi pasi u largua nga fshati i tij për të studiuar agronomi. Ai erdhi në Shtetet e Bashkuara, ku mori doktoratë për studimin e bimëve në Universitetin Purdue dhe e futi në përdorim në projektin e tij të parë në teren, duke zhvilluar një hibrid drithërash në Afrikën nën-Sahariane. Hibridi u pasua me të korra tek të cilat fermerët mund të vareshin, madje i siguroi zotit Ejeta çmimin e Ushqimit Botëror, gjë që ndihmoi misionin e tij për të ndryshuar perceptimet rreth ushqimeve. Vitin e kaluar, ky mision çoi në krijimin e Qendrës Globale për Sigurinë Ushqimore në Universitetin Purdue, që kryesohet nga zoti Ejeta. Kjo qendër ndihmon universitete dhe organizata nëpër botë që të kuptojnë më mirë prodhimet bujqësore. Gary Burniske, drejtori menaxhues i qendrës, thotë se sfida më e madhe është sigurimi i fondeve. Zoti Ejeta shpreson që studentët, të cilët ndjekin programet e koordinuara nga qendra e tij të luftojnë urinë. Kjo siguri po kërcënohet, ndërsa ngrihet ndjeshëm kostoja e plehrave dhe e karburantit dhe më shumë njerëz përpiqen të kultivojnë artikuj ushqimorë në sipërfaqe më të vogla toke dhe me ujë të kufizuar.